
	הוספת סעיף 7א
	1.
	בחוק כביש אגרה (כביש ארצי לישראל), התשנ"ה–1995[footnoteRef:2] (להלן – החוק העיקרי), אחרי סעיף 7 יבוא: [2:  ס"ח התשנ"ה, עמ' 490.] 


	
	
	"מידע בדבר עומס תנועה
	7א.
	לפני כניסה לכביש אגרה אשר מחויב בתשלום יוצג, בשילוט אלקטרוני ובאופן בולט הנראה לעין הנוהג בכביש, מידע עדכני בדבר עומס התנועה בו, והכול בהתאם להוראות שקבע השר, לרבות לעניין האחריות להצבת השילוט, מיקומו וגודלו."

	תקנות ראשונות
	2. 
	תקנות ראשונות לפי סעיף 7א לחוק העיקרי, כנוסחו בסעיף 1 לחוק זה, יותקנו בתוך 120 ימים מיום תחילתו של חוק זה. 


דברי הסבר
מטרתה של הצעת חוק זו היא להבטיח כי נהגים השוקלים לנסוע בכביש אגרה יקבלו מידע על מצב התנועה בו, בטרם ייכנסו אליו, וזאת כדי שלא ייקלעו לעומס תנועה בכביש שנועד להבטיח נסיעה מהירה ויעילה. 
כבישי אגרה, המהווים פתרון תחבורתי בתשלום לשעות העומס, נועדו, בין היתר, להסטת עומסי התנועה מכבישים שאינם כבישי אגרה (להלן – כבישים ציבוריים). בשל כך, בטרם יעשה נהג שימוש בכביש מסוג זה, עליו לדעת כי הכביש פנוי וכי כדאי לו לעבור אליו. 
לא אחת יוצא שנהגים מחליטים לנהוג בכביש אגרה כדי להתגבר על עומסי תנועה ולקצר את זמן נסיעתם, אולם מרגע שנכנסו אל כביש האגרה מתגלה להם שבכביש יש עומס תנועה כבד שמעכב אותם אף יותר מהנהיגה בכביש הציבורי. הסיבות לעומסים אלה מגוונות, החל מתאונות דרכים ושיפוצים בכביש וכלה בעומס שנובע מתנועה מרובה במועדים מיוחדים, דוגמת חגי ישראל.
חוסר המידע של הנהג על מצב העומסים בכביש יוצר אנומליה בלתי ראויה שלפיה נהג משלם לכביש האגרה כסף עבור שירות שהוא לא מקבל.
הצעת החוק נועדה לפתור מצב דברים זה ולהבטיח כי מידע בסיסי זה (הנהוג למשל בכניסה לנתיב המהיר לתל אביב) יימסר לנהגים בטרם ייכנסו אל כביש האגרה. זאת, על ידי חיוב להציב שלטים אלקטרוניים בולטים ונראים לעין הנוהג, שבהם יפורסם העומס בכביש האגרה. כמו כן, מוצע כי שר התחבורה והבטיחות בדרכים יקבע הוראות לעניין מיקום השילוט וגודלו ולעניין הגורם האחראי לשילוט זה.
הצעת חוק דומה בעיקרה הונחה על שולחן הכנסת השבע-עשרה על ידי חבר הכנסת גלעד ארדן וקבוצת חברי הכנסת (פ/3241/17).
הצעות חוק זהות הונחו על שולחן הכנסת השמונה-עשרה על ידי חבר הכנסת אלי אפללו (פ/1196/18), ועל שולחן הכנסת העשרים על ידי חבר הכנסת מאיר כהן וקבוצת חברי הכנסת (פ/5030/20).

